**Тэма: *Вясёлка***

**Мэта:** плануецца, што напрыканцы заняткаў вучні папоўняць свае веды аб вясёлцы.

**Задачы:** садзейнічаць развіццю пазнавальнага інтарэса; удасканальваць маўленчыя навыкі; пазнаеміць са словамі тэматычнай групы “Колеры” (чырвоны, жоўты, зялены, блакітны і г. д.); прапагандаваць часопіс “Вясёлка”; скласці ўмовы па выхаванню любві і пашаны да роднай мовы.

**Абсталяванне:** ПМК «Пачатковая школа. Беларуская лексіка», прэзентацыя, сігнальныя карткі, рознакаляровыя алоўкі, карткі са словамі, часопiс «Вясёлка».

## Ход урока

## Арганізацыйны момант

##  Паклікаў званок на ўрок,

 Дзе не проста ў словы мы гуляем,

 На роднай мове размаўляем,

 Мову нашу вывучаем.

– Сёння ў нас незвычайны ўрок па беларускай мове. Па-першае, у нас шмат гасцей. Прывітаем іх ўсмешкамі, па-другое ўрок з выкарыстаннем камп’ютараў.

## 1. Псіхалагічная падрыхтоўка да ўрока

## Паўтарыце з рознай інтанацыяй.

(*Ціха*) – У мяне добры настрой

(*Мацней*) – У мяне добры настрой

(*Моцна)* – У мяне добры настрой

– Мне вельмі прыемна бачыць усмешкі на вашых тварах і думаю, што сённяшні ўрок прынясе нам ўсім задавальненне. Жадаю вам поспехаў.

1. **2. Паведамленне тэмы ўрока**
* Прачытайце верш (***слайд 1***) і адкажыце, чаму будзе прысвечаны наш урок.

**Вясёлка**

Дождж прайшоў –

І ціха стала,

К нам вясёлка завітала.

Ззяй, вясёлка,

Над зямлёю,

Радуй нас сваёй красою. *І Ружэвіч*

– Як вы лічыце, чаму будзем вучыцца на ўроку?

– Што такое вясёлка? Ці даводзілася вам бачыць вясёлку? Апішыце яе. Колькі колераў мае вясёлка? Пералічыце іх. ***(слайд 2).***

**4. Праблемная сітуацыя**

– Вы ведаеце, што руская і беларуская мовы – родныя сестры. Яны падобны адна на адну, а назвы колераў вясёлкі таксама аднолькавыя?

5. **Гульня “Перакладчыкі”**

- Які сказ ў рускай мове дапамагае запомніць колеры вясёлкі?

**К**аждый **о**хотник **ж**елает **з**нать, **г**де **с**идит **ф**азан **(*слайд 3).***

На дошцы з’яўляюцца слупкі з рускімі і беларускімі словамі (слайд 4)

Красный чырвоны

Оранжевый аранжавы

Жёлтый жоўты

Зелёный зялёны

Голубой блакітны

Синий сіні

Фиолетовый фіялетавы

– Злучыце рысачкай рускія словы з адпавядаючымі ім беларускімі словамі.

*Самаправерка (слайд 5).*

– Пры дапамозе сігнальных картак пакажыце мне правільнасць выканання гэтага задання.

– Паслухайце сказ, але ён не звычайны, а з сакрэтам: Чароўная афрыканская жырафа з бегемотам смакавалі фінікі. *(слайд 6).*

– У чым сакрэт гэтага сказа? *(Першая літара кожнага слова адпавядае першай літары колеру вясёлкі.)*

6. **Аўдзіраванне**

– А ці ведаеце вы, як з’явілася вясёлка? Паслухайце.

**Як рабілі вясёлку**

 Пры азярыне між кветак і траў гулялі ў хованкі праменчыкі. Іх было сем. Раптам праменчык Фіялетавы сказаў:

– Надакучыла тут. Хачу на другі бераг азярыны!

 Абапёрся адным канцом на купіцу, выгнуўся дугою. Другі канец апусціў на працілеглы бераг і засвяціўся ад радасці.

 Убачыў гэта праменчык Сіні і таксама пераскочыў азярыну.

 Зайздросна стала праменчыку Блакітнаму, і ён кінуўся да братоў. А праз якуюсь хвіліну ў небе над азярынай выгнулася незвычайная дуга. У ёй былі ўсе сем колераў: чырвоны, аранжавы, жоўты, зялёны, блакітны, сіні і фіялетавы.

 Радавалася ім усё жывое на зямлі.

 Дуга гарэла надзвычай весела. І людзі назвалі яе проста і ясна – вясёлка.

 *Я. Партуха*

– А на самой справе вясёлка - гэта атмасферная аптычная з'ява, якая назіраецца звычайна пасля дажджу або перад ім. Яна выглядае як дуга або акружнасць, складзеная з колераў спектра. ***(слайд***  7)

**7. Маляванне**

Настаўнік чытае верш.

 Прайшла халодная зіма.

 Вясёлка ўспыхнула ў блакіце,

 Ды ў ёй трох колераў няма, –

 І вы вясёлцы іх вярніце.

На дошцы з’яўляецца малюнак вясёлкі. Аднак вясёлка складаецца з чатырох палосак, астатнія тры – белыя. ***(слайд 9)***

– Вы павінны самастойна вырашыць, якіх колераў няма.

***Узаемаправерка (слайд 10)*** пры дапамозе сігнальных картак.

**8. Хвілінка адпачынку *(слайд 11).***

**9. Гульня “Колеры вясёлкі” *(“Беларуская лексіка”)***

Пазнаёмся са словамі. Даведайся, якое ці якія словы новыя.

Злучы колеры парамі, як патрабуе сэнс.

**10. Знаёмства з часопісам “Вясёлка”**

– У прыродзе вясёлка – з’ява рэдкая. Але калi вы будзеце стараннымi вучнямi, уважлiвымi чытачамi, вясёлка можа з’яўляцца значна часцей, таму што ўжо больш за 50 гадоў жыве на свеце цудоўны дзiцячы часопiс «Вясёлка». У iм пiсьменнiкi дораць дзецям свае творы, а мастакi – надзвычай добрыя малюнкi да гэтыхтвораў.

*Знаёмства з вядомымі рубрыкамі.*

* У рубрыцы ***Упершыню ў Вясёлцы*** друкуюцца творы маладых беларускіх мастакоў слова, якія спрабуюць сваё пяро ў напісанні казак, вершаў, апавяданняў для дзяцей.
* А ў ***Конкурсе “Люблю Беларусь”*** прымаюць удзелшкольнікі нашай краіны, якія таксама пішуць творы аб Радзіме, аб мове.
* Каб зацікавіць маленькіх чытачоў, пазнаёміць іх з кнігамі, якія з’яўляюцца на паліцах нашых кніжных магазінаў ў часопісе існуе рубрыка ***“Крышку пра кніжку”.***
* Для развіцця ў маленькіх музыкантаў творчых здольнасцей у рубрыцы ***“Спеўнік Вясёлкі”*** друкуюцца ноты і словы розных песень.
* Маленькіх мастакоў зацікавіць рубрыка ***“Размалёўкі Вясёлкі”.***

І яшчэ шмат іншых цікавых матэрыялаў вы знойдзеце ў гэтым дзіцячым часопісе.

**11. Вынік урока**

– Настаўнік чытае верш.

Дзеці зноўку ранкам золкім

Селі маляваць вясёлку.

Малявалі-малявалі,

Спрэчкі тут завіравалі:

Колер кожны вельмі важны,

Што ён значыць, хто адкажа?

 — Жоўты, ускрылены цяплом,

 Ласку дорыць і святло.

 — А блакітны разам з сінім —

 Гэта мір усім краінам!

— Фіялетавы... А гэты

Знак павагі і прывету.

— А зялёны — сын вясны,

Хай ім поўны будуць сны.

 — Як матуліны далоні

 Грэе колер нас чырвоны.

 — I аранжавы нам любы —

 Апельсіны вельмі любім!..

Колераў сем — вось суполка! —

Дружна склаліся вясёлкай.

Кожны колер блізкі сэрцу.

Чорнаму няма тут месца!

– У які колер вы размалявалі бы наш урок? Чаму?